निकालने का उत्‍साह और सड़कों पर बहाये कोलतार के गोले बनाकर कमीज़ की जेब में डालने की हिम्‍मत. जबकि मालूम होता था कि ये कमीज़ अब दुबारा कभी धुल नहीं पाएगी. फट जाएगी, लेकिन कोलतार से अलग नहीं होगी. ग़रीब बाबूजी की ग़रीब पत्‍नी में मौजूद मेरी अमीर मां ने लेकिन कभी ऐसी फटकार नहीं लगायी, जिससे इस तरह की हिम्‍मत के लिए आगे हौसला पस्‍त पड़ जाए. यह सब कुछ कविता में आएगा, तो एक जादू की तरह लोग पढ़ेंगे. लेकिन जिंदगी का विज्ञान स्‍मृतियों की कक्षा में और उलझ जाता है. समाज आगे बढ़ता है अपने पुरानेपन को झाड़कर.